b'\n_START_ARTICLE_\nLennujaam "J\xc5\xabrmala"\n_START_SECTION_\nAjalugu\n_START_PARAGRAPH_\nTukumsi lennujaama hakati rajama aastal 1939, varem oli aerodroomina kasutusel Tukumsi j\xc3\xa4rve j\xc3\xa4\xc3\xa4. Aastal 1935 p\xc3\xb5rkasid sealsel j\xc3\xa4isel v\xc3\xa4ljal kokku kaks lennukit. Teise maailmas\xc3\xb5ja ajal paiknesid seal Luftwaffe v\xc3\xa4ed._NEWLINE_P\xc3\xa4rast s\xc3\xb5da rajasid sinna oma baasi NSV Liidu merev\xc3\xa4ed. Tukumsis hakkasid paiknema merev\xc3\xa4gede 668. polgu pommitajad Jak-28I ja Jak-28L. Peale L\xc3\xa4ti taasiseseisvumist paiknes seal m\xc3\xb5nda aega 240. Sevastopoli-Berliini merer\xc3\xbcndelennuv\xc3\xa4e kaardiv\xc3\xa4epolk, seal asusid ka polgu 29 pommitajat Su-24._NEWLINE_P\xc3\xa4rast Venemaa v\xc3\xa4gede lahkumist l\xc3\xa4ks lennuv\xc3\xa4li L\xc3\xa4ti relvaj\xc3\xb5udude kasutusse. Lennuv\xc3\xa4lja kavatseti kasutada reservlennuv\xc3\xa4ljana juhuks, kui Riia lennujaam oleks olnud mingil p\xc3\xb5hjusel blokeeritud. Osaliselt l\xc3\xa4ks lennuv\xc3\xa4li toona ka eravaldusesse v\xc3\xb5i hakkas kuuluma \xc3\xbcmbritsevatele valdadele. Aastal 2005 loodi lennuv\xc3\xa4lja haldamiseks SIA "Tukums Airport". Aastal 2010 ehitati sinna reisiterminal, ka rajati sinna \xc3\xb6isel ajal maandumist v\xc3\xb5imaldav tulede s\xc3\xbcsteem. Lennujaam kavatseti rajada odavlennufirmadele kui alternatiiv Riia lennujaamale._NEWLINE_Tsiviillendusid ei alustatud, kuna keskkonnam\xc3\xb5jude hindamine venis. Aastal 2015 kaotas lennujaam oma sertifikaadi, kuna selle kasutuselev\xc3\xb5ttu takistas oht, et lennujaama v\xc3\xb5idakse kasutada salakaubaveoks (pool sihtasutusest kuulus salakaubaveoga seostatud firmale "K.S.AVIA").'